DLena is noamalawais jeds Joa fu Oktoba bis in Juni aini zuabfread, so das ma aufn dikn Ais sogoa mid Autos und Lostwogn foan kau. Im Winta is de Lena desweng a Schdroßn und a wichdiga Fabindungsweg. Waun daun im Lanzing sAis laungsaum schmüzt und da sibiarische Somma kimd, wiad ausn Fluß auf oa Moi a raissenda Schdrom und da Wossaschdaund kau um bis zu 25 Meta schdaing, wai in iam Quögebid und entlaung fu de Zuafliß as Ais schmüzt. Dabai draim owa oiwai wida Aisschoin in Fluß owi, de si an enge Schdön fakain kinan und so an natialichn Schdaudaum büdn. Wen daun da Druk fum nochkemadn Wossa so a Aisbarriea auf oa Moi weka raisst, kauns untahoib zu schware Iwaschemmungen kema. Des is zan Baischbü im Mai 2001 bassiad, wo duach so a Aisschdaung und de danoch foigende Flutwön de Schdod Lensk komplett fawüst woan is und in da Schdod Jakutsk mearane Fiatl iwaflut woan san.